Un român care locuiește în Marea Britanie a ajuns viral pe TikTok cu o postare în care spune că cei mici merg de drag la școală în această țară, nu au ghiozdane grele pe care să le care după ei și temele le fac la școală.
Ionuț, un român stabilit în Anglia, a postat un clip video pe TikTok, în care face o comparație între sistemul de învățământ românesc și cel britanic. Bărbatul are doi copii, s-a stabilit în Manchester și lucrează ca taximetrist.
"Vreau să aduc în discuție această chestiune legată de școală, fraților. Anglia versus România. Știți și voi ce se întâmplă în România la școală și ce se întâmplă în Anglia. Este o diferență foarte mare. Sper că o să împărtășiți și voi online aceste lucruri, că poate o să se adopte și la noi. Aici în Anglia este foarte simplu: copiii merg de drag la școală.
Deci nu au în ghiozdan 15-20 de kilograme ca să le rupă coloana. Temele le fac în clasă, la sfârșitul orelor, la after-school și așa mai departe. Și dacă au teme, nu îi rup acasă cu foarte multe sarcini. Deci totul e lejer și se învață la capacitate maximă.
Încercați să luați aminte, vorbiți cu oamenii care sunt aici în Anglia și o să vedeți diferențele între România și Anglia la școală, pentru copiii voștri", a povestit românul.
"Păi merg de drag că nu fac nimic!"
Cum era de așteptat, conaționalii noștri au ținut să comenteze la postarea lui Ionuț. Unii i-au dat dreptate, în timp ce alții consideră că în România se face mai multă carte decât în Anglia.
"Greșit!!! În România se face școală, din cauza asta ajung cu o profesie pe care o profesează cu drag, în Anglia este destrăbălare mare în școli, droguri, violență!", a scris o româncă.
"Păi merg de drag, că nu fac nimic!", a comentat sec o altă conațională.
"Te aprob, fiul meu este la liceu clasa a VII-a, am rămas plăcut uimită când am văzut ce face el la liceu, nici nu se compară cu România. Nu mai vrea la școală în țară", este părerea altcuiva.
"Mi-am mutat copilul după examenul de clasa a noua în România, iar acum este în anul zece aici. Învățau la matematică fracțiile, care la noi se studiază în clasa a treia. Merg de drag fiindcă programa școlară este foarte ușoară", a punctat un alt român.
"Te asigur că nu e așa. La școala gimanzială au un rucsac plin de caiete. Plus teme încă 2-3 ore după ce ajung acasă", a scris cineva.
"Al meu la 5 ani și jumătate știe să citească și să scrie perfect, fără stres și fără bătăi de cap, foarte bună școala în Anglia", crede o altă conațională.
"Oare de ce copiii care se întorc în România la școală sunt în urmă cu doi ani? Pentru că se învață mai mult acolo?", trage concluzia o altă româncă.